জাপানের বিখ্যাত শিক্ষাবিদ হারুজি নাকামুরা সোসাকু কোবায়াশিকে দারুণভাবে প্রভাবিত করেছিলেন। নাকামুরা বিশ্বাস করতেন, মানুষের জীবনে প্রাথমিক শিক্ষার গুরুত্বই সেবচেয়ে বেশি। নাকামুরা ক্লাসে অল্পসংখ্যক ছাত্র, পড়াশোনার ক্ষেত্রে শিশুদের অবাধ স্বাধীনতা দেয়ার পক্ষপাতী ছিলেন। পরে সোসাকু কোবায়াশি তোমোই গঠনের সময় এই শিক্ষাপদ্ধতির অনেক দিক অনুসরণ করেছিলেন। ১৯২২ থেকে দু-বছর সোসাকু কোবায়াশি প্যারিসে এমিল জাক্স-ডালক্রোসের স্কুলে ইউরিমিদিক্স নিয়ে পড়াশোনা করেন। ১৯৩৭ সালে তিনি প্রতিষ্ঠা করেন ‘জাপান ইউরিমিদিক্স অ্যাসোসিয়েশন’। তোমোই গাকুয়েনে ভিন্ন ধারার পড়াশুনার সঙ্গে সঙ্গে সঙ্গীত শিক্ষার উপর জোর দেওয়া হত। কারণ সঙ্গীতপ্রিয় হেডমাস্টারমশাই মনে করতেন, সঙ্গীত পড়াশোনারই একটি অঙ্গ। কেমন করে সঙ্গীতের মাধ্যমে শিশুদের সুক্ষ অনুভূতিগুলো জাগিয়ে তোলা যায়, শুধু কান নয় মন দিয়েও যেন শিশুরা সঙ্গীতকে গ্রহণ করতে পারে সেসব নিয়ে ডালক্রোসের ভাবনা তাঁকে নাড়া দিয়েছিলো। ইউরিমিদিক্সের লক্ষ্য ছিলো শরীর আর মনের ভেতরের তাল ও ছন্দের বোধ জাগিয়ে তোলার মাধ্যমে একটা সুরের ঐকতান সৃষ্টি করা। এই ঐকতান শিশুমনের কল্পনাশক্তি আর সৃজনশীলতার জন্ম দেয়। হেডমাস্টারমশাই বিশ্বাস করতেন, ‘শিশুদের শরীর আর মনের ঐকতান, একই ছন্দে তালে শরীর মনকে গড়ে তোলা’-র ফলে শিশুরা বেড়ে উঠবে খুব সহজ স্বাভাবিকভাবে। তোমোই-এর সবকিছুতেই ছিলো তাঁর এই আদর্শের প্রতিফলন। ‘এই যে চোখ থাকা কিন্তু কোনো সৌন্দর্য্ দেখতে না পাওয়া, কান থাকা কিন্তু সুর শুনতে না পাওয়া, বুদ্ধি থাকা অথচ বোধ না থাকা, মন থাকা কিন্তু তাতে সুখ দুঃখের স্পর্শ্ না লাগা, মনের মধ্যে আগুন জ্বলে না ওঠা’ – এসবকে ভয় পেতেন শিক্ষাবিদ সোসাকু কোবায়াশি।